钦定古今图书集成/明伦汇编/官常典/第530卷 > 周全
## 钦定古今图书集成/明伦汇编/官常典/第530卷 > 周全

按《元史》本传，“全其先汝宁光州人。仕宋为武翼大夫，
广南西路马步军副总管。至元十二年，丞相伯颜总
兵下江南，全率众来归，遂以行省檄，遥授衡州知州。
是年秋七月入觐，赐金符，授明威将军，遥授泉州知
州，兼管军千户。冬十月，从元帅宋都䚟下江西诸城
邑。明年，进兵福建，宋制置使黄万石降。冬十月，从大”
军征广东。十一月，至韶州城下，严攻具，率勇士先登，
与宋兵合战，斩馘甚众，杀其安抚使熊飞。十二月，以
游骑巡广中，过灵星海、石门，敌势甚张，全奋戈杀敌，
乘胜夺其旗鼓，火其船。及诸军下广州，全功居多。十
四年，从攻广西静江府，宋安抚李梦龙率众来降。其
有负固不下者，悉战败之，夺敌舰以千计，杀敌溺死
者无算。两广以平，第功，赐虎符，授管军总管。十五年，
盗据赣州崖石山寨，全率兵讨平之，焚其寨。十七年，
进广威将军、管军副万户，镇守龙兴。二十年，以疾去
官。大德九年卒。赠怀远大将军、南安寨兵万户府万
户、轻车都尉，追封汝南郡侯。子祖瑞袭职。